Talba tal-ġust ippersegwitat Ta' David. Ħudha, Mulej, ma' min jeħodha miegħi, tqabad ma' min jitqabad kontrija. Aqbad it-tarka, il-kbira u ż-żgħira, u qum biex tagħtini l-għajnuna. Xejjer il-lanza u islet is-sejf għal dawk li jagħmlu għalija. Għidli: "Jiena s-salvazzjoni tiegħek!" Jitfixklu u jistħu dawk li jfittxu jneħħuli ħajti. Jerġgħu lura mifxula dawk li ħsiebhom kif jagħmluli l-ħsara. Ħa jkunu bħal karfa mar-riħ, imkeċċija mill-anġlu tal-Mulej. Tkun triqithom dlam u żliq; u l-anġlu tal-Mulej isuqhom. Għal xejn b'xejn nasbuli xibka, għal xejn ħaffruli ħofra. Tiġi fuqhom qerda għal għarrieda, taħkimhom ix-xibka li nasbu, jaqgħu fil-ħofra li ħaffru. Imma jien fil-Mulej nifraħ, nitgħaxxaq bis-salvazzjoni tiegħu. Saħansitra għadmi kollu jgħid: "Min hu bħalek, Mulej! Int teħles l-imsejken minn min hu aqwa minnu, l-imsejken u l-fqajjar minn dawk li jisirquh." Iqumu xhieda qarrieqa, jistaqsuni dak li ma nafx; bid-deni għall-ġid iħallsuni; qerduli ruħi. Iżda meta huma kienu morda, jien kont nilbes l-ixkora ; kont ngħakkes bis-sawm lili nnifsi, u nitlob b'rasi mgħaddsa fi ħdani . Bħal ħbiebi, bħal ħuti mxejt magħhom; bħal min jagħli għal ommu nxtħett fin-niket. Meta wqajt jien, inġemgħu flimkien jifirħu, ingħaqdu flimkien kontrija. Bla ma naf għaliex jaħbtu għalija, bla heda jtertquni. Mal-ħżiena jkasbruni u jiddieħku bija, jgħażgħżu snienhom kontrija. Int, Mulej Sidi, kemm se ddum tħares? Eħlisni mill-qerda tagħhom, eħlisli mill-iljuni ħajti l-għażiża. Niżżik ħajr qalb ġemgħa kbira, qalb kotra ta' nies infaħħrek. Tħallix l-għedewwa qarrieqa jithennew minħabba fija; anqas 'il dawk li għal xejn jobogħduni jegħmżu 'l xulxin kontrija. Għax huma ma jitkellmux bis-sliem; imqar kontra nies kwieti kliem ta' qerq jaqilgħu. Ħalqhom jiftħu beraħ fuqi: "Arah!", jgħidu ferħana. "Hawn hu taħt għajnejna!" Int rajtu dan, Mulej; la tibqax sieket; Sidi, titbegħidx minni. Stenbaħ u qum biex tagħtini raġun, biex taqbeż għall-kawża tiegħi, Alla tiegħi u Sid tiegħi. Skont il-ġustizzja tiegħek agħtini li ħaqqni, Mulej, Alla tiegħi; tħallihomx jifirħu minħabba fija. Ħalli ma jgħidux f'qalbhom: "Qtajna xewqitna!" Ħalli ma jgħidux: "Ġibnieh fix-xejn." Ħa jistħu u jinfixlu lkoll flimkien dawk li jifirħu bid-deni tiegħi. Jitgħabbew bl-għajb u bil-mistħija dawk li jitkabbru minħabba fija. Jifirħu u jithennew dawk li jgħożżu l-ġustizzja tiegħi; u jgħidu dejjem: 'Kbir il-Mulej, li jgħożż is-sliem tal-qaddej tiegħu!" Imbagħad ixandar ilsieni l-ġustizzja tiegħek, il-jum kollu t-tifħir tiegħek.